Exclusive: 'स्किल इंडिया' के नाम पर ठगी, बिना जानकारी के खुला अकाउंट, पैसा आया और गया  
50 ई रिक्शा वालों को दी गई थी ट्रेनिंग
बिना जानकारी के भिलाई में खुल गया अकाउंट
पुलिस ने 24 घंटे में कार्रवाई की बात की
देश की बहुचर्चित योजना 'स्किल इंडिया' के नाम पर गरीब लोगों से ठगी की जा रही है. इसके एक ताज़ा मामले का पता NDTV ने लगाया है. पिछले साल शाहदरा में "प्रधानमंत्री कौशल विकास योजना" के तहत तक़रीबन 50 ई रिक्शा वालों को ट्रेनिंग दी गई, सर्टिफ़िकेट दिलाने के नाम पर इन लोगों से आधार कार्ड की कॉपी और फ़ोटो ले ली गईं, सर्टिफ़िकेट तो मिला पर इनकी जानकारी के बग़ैर इनका अकाउंट भिलाई में खुल जाता है, जिसमें सरकार से पैसे आते हैं और फिर अगले ही दिन निकल जाते हैं, जानते हैं पूरा मामला क्या है
2015 में शाहादरा के तक़रीबन 50 ई रिक्शा चालकों को स्किल इंडिया स्कीम के अंतर्गत ड्राइविंग की ट्रेनिंग दी गई.ट्रेनिंग कराने के बाद इनसे सर्टिफिकेट दिलाने के लिए सबके आधार कार्ड की कॉपी और तीन फोटोग्राफ ले ली गईं.सर्टिफ़िकेट तो मिले पर कोई वित्तीय सहायता नहीं मिली.अगले ही महीने से इन सबकी दिल्ली के अकाउंट में आने वाली गैस सब्सिडी बंद हो गई, ये लोग अपने बैंक गए तो पता चला कि इनका एक और अकाउंट बिना जानकारी के भिलाई (छत्तीसगढ़) में खुल गया और उसी भिलाई के ही अकाउंट में ही इनकी गैस सब्सिडी जा रही है. बैंक जाकर जब इन्होंने बैंक स्टेटमेंट निकाला तो पता चला कि इनके अकाउंट मे सरकार की तरफ़ से 21 जून 2016 को 10,000 रुपये आए और अगले ही दिन निकल गए. जब ये शिकायत करने इनको ट्रेनिंग कराने वाले बीजेपी के नेता जय भगवान गोयल के बेटों के पास गए तो इन्हें भगा दिया गया. NDTV ने जब तफ्तीश की तो पता चला कि पिछले एक साल से इनकी गैस सब्सिडी भिलाई के अकाउंट में ही जा रही है. ये लोग इंसाफ के लिए प्रधानमंत्री कार्यालय से लेकर स्किल इंडिया के मंत्री राजीव प्रताप रूडी के दफ्तर में गुहार लगा चुके हैं, लेकिन कोई मदद नहीं मिली. NDTV में ख़बर दिखाए जाने के बाद पुलिस 24 घंटों में कार्रवाई करने की बात कह रही है.